" Or is it just madness keeping us afloat? " Ma kienx festin tal-Ewwel tas-Sena. Li ġej kollu seħħ, kollu minnu. L-ismijiet ħallejthom barra għax hekk ħassejt li jkun xieraq. Kien festin f'villa daqs dinja ta' xi ħbieb li jafu lil Mariella, meta konna għadna flimkien għalkemm dak iż-żmien konna diġà qbadna n-niżla sew. Konna nidhru flimkien għall-konvenjenza għax hi minn dejjem kienet aktar tagħti kas x'jgħidu n-nies fuqna. Kien hemm skoss nies u t-temp ippermetta li jinfirxu fil-ġonna tal-villa f'San Pawl tat-Tarġa. Sidha, wieħed minn dawn l-awturi arty farty, kellu bokka biha aktar milli kellu b'martu. Ovvjament jien trakkajt mal-bar ewlieni flimkien ma' sieħbi l-Johnnie Walker. Mariella kienet xi mkien tipprova timpressjona lil xi wieħed mill-awturi mistiedna dwar kemm għandha kotba d-dar u kemm tħobb taqra xogħlu. Imbagħad ilmaħtha. Kienet hi wkoll waħedha mal-bar. Lil żewġha kont nafu sew għax xi darba kien parti mill-Korp sakemm intebaħ li bħala avukat speċjalizzat fil-kriminal jagħmel ħafna aktar flus. Ħarist madwari u ma rajtux b'nemes. Għaraft x'qed tixrob u ħadtilha drink ieħor. Laqgħetni bi tbissima. Dik it-tbissima, marijamadonna! "You are definitely crazy," qaltli bid-daħqa, ftit wara, magħluqin flimkien f'wieħed mil-lokijiet tal-villa. Mhemmx bżonn nidħol f'dettalji ta' x'konna qed nagħmlu msakkrin hemm ġew. Żgur mhux biex nispezzjonaw l-indafa tal-post. Lura fis-sala ewlenija, meta lestejna, lil żewġha sabitu daqsxejn xurban jirrakkonta l-ħmerijiet li jara fil-kurituri u fl-awli tal-Qorti. Lil Mariella sibtha indannata – xejn ġdid wara kollox – għaliex kont tlaqtha waħedha. "Fejn il-madonna kont?" Ħarraftilha li kelli bewla taqsam l-anġli u fi triqti lura ltqajt ma' ħabib tiegħi li kont ilni ma nara żmien. Baqgħet bil-buri sal-aħħar, għax lin-nies ma riditx turihom il-kunsenturi ta' bejnietna, u niddubita emmnitnix. Waqt il-bqija tal-festin bqajna tabirruħna li ma nafux lil xulxin għalkemm kull tant ħin bdejna nibdlu xi messaġġ klandestin bil- mobile niffissaw l-appuntament li jmiss inkella ngħidu xi ħmerija b' innuendo sesswali għall-aħħar. Daqq nofsillejl, infetħet ix-xampanja, bdejna sena ġdida, taw l-awguri għal sena aħjar (ho fucking ho!) u jien kien ħsiebni biss fiha (għal naqra ma ħarablix isimha veru u hemm kont niġi fil-ħara żgur). Naf ċert li Mariella laqqgħatni ma' awtur ġdid li kien imħajjar jibda jikteb rumanzi polizjeski u xtaq li ntih daqsxejn għajnuna dwar kif inhuma l-proċeduri tal-istħarriġ. Naf ukoll li bilkemm bdejt nagħti kasu jtaqtaq. Fhimt biss – anke għaliex sibtha stramba – li xtaq jagħti titli Latini għar-rumanzi tiegħu. Legere, et non intelligere, neglegere est. Din il- femme fatale , impjegata fil-Ministeru tal-Edukazzjoni f'xi rwol li llum insejt x'inhu eżatt (imma kellu titlu daqsxejn stramb), rajtha kemm–il darba minn dakinhar. Ma kinitx taħdem 'il bogħod minni u kellha flat mikri l-Belt (wieħed mill-ħafna propjetajiet li kellu żewġha mal-gżira) li setgħet tuża fi xħin trid u fi xħin jogħġobha. Anke għaliex la żwieġ beda jisfaxxa ta' xejn tipprova tagħmillu l-brejkijiet għax l-ebda breakpad ma tagħmel il-mirakli. Domna sejrin bl-affari xhur sħaħ. Kollox hush hush , top secret daqs il-ħajja f'Pyongyang. Sakemm darba fl-uffiċċju nsib nota, issiġillata f'envelopp u b'kalligrafija maskili ċara, indirizzata lili, tgħid: "Xi darba ħa jkollok ix-xorti (jew l-iżvintura, skont mil-liema lenti taraha) li jkollok taffaċċjani f'xi każ f'xi awla u mbagħad naraw kemm int bravu ..." Ippruvajt inċemplilha kemm –il darba imma qatt ma weġbitni. Bgħattilha turrun messaġġi ta' xejn. Żmien wara sirt naf li ddeċidiet li tagħżel flus żewġha u l-karriera. U b'sena ġdida wara l-bieb, spiċċajt niftakar – bħalma nagħmel kull meta joqrob l-Ewwel ta' Jannar – kif dik in-niżla tiegħi kien fadlilha ħafna biex issib tmiemha.